**פסטיבל האזרח כאן**

**פסטיבל הדגל של תיאטרון ניקו ניתאי מסתכל למציאות בעיניים**

**פליטות, פוסט טראומה, שייכות, נשים במרחב העבודה ומקומו של היוצר במציאות משתנה**

**"כשבחוץ מלחמה, הופך אולם התיאטרון למרחב מוגן המציע נחמה ביצירה"**

**24-27 בדצמבר**

**בתיאטרון החנות ומוזיאון תל אביב**

בעיצומה של מלחמה על הבית, פסטיבל **"האזרח כאן"** להצגות מקור בנושא זכויות אדם ואזרח, חוזר להסתכל למציאות בעיניים. אירוע הדגל השנתי של **תיאטרון ניקו ניתאי**, ייערך בין התאריכים **24-27 בדצמבר** ויתארח, הפעם, **בתיאטרון החנות בבית טפר ובמוזיאון תל אביב**. השנה, אולי יותר מתמיד, מחדדת המציאות הישראלית שאלות בהן עוסק הפסטיבל מראשיתו על האדם מול מנגנוני הכוח המפעילים ומשבשים את חייו. כך מועצמים הנושאים בהם נוגעות ההצגות ונטענים במשמעויות חדשות ואקטואליות מול פני המלחמה בישראל 2023.

"התלבטנו אם לקיים את הפסטיבל בעת הזו", אומרת **דורית ניתאי נאמן**, מנהלת תיאטרון ניקו ניתאי והמנהלת האמנותית של הפסטיבל. "אנחנו מאמינים שדווקא בעת מלחמה למוזות אסור להחריש. דווקא בעת הזו, שאלות על מוסר, ערבות הדדית והומאניות הכרחיות ומקבלות משנה תוקף. ההחלטה לפתוח את שערי התיאטרון והפסטיבל בזמן בו נדמה שהכל מסביבנו קורס, התקבלה מתוך הבנת גודל השעה. אנו בוחרים לצמוח מתוך השבר וליצור 'מרחב מוגן' שמאפשר לקהל ולנו לגעת בייאוש ולהתמלא בתקווה, להתעקש על הרוח ולמצוא ביצירה האמנותית נחמה".

הפקות הפסטיבל מציגות מגוון קולות יצירתיים ונושאים שמתחברים לזמן ולמקום: פְּליטוּת, פוסט טראומה, שייכות, דחיקת נשים לשוליים במרחב העבודה ומקומו של היוצר במציאות משתנה. "**אל תקרא לי פסטרמה**" דרמה קומית מאת איתי ורותם ולמן על התמודדות עם פוסט טראומה והשלכותיה היומיומיות; "**חיבור ניתוק**", דרמה אנושית פיוטית מאת ובבימויה שבמרכזה פליטה מאוקראינה שנקלעת בטעות לעבודה באתר אינטרנט שמספק שירותי שיחות ארוטיות; "**בלי חלון**", קומדיה סוריאליסטית פרועה על נשים במרחב העבודה; "**מה שהבנתי על החיים**", דרמה קומית על נשים, חברות ומה שביניהן; "**מחזה: AI**", על אמנות, יצירה וטכנולוגיה.

לצד הצגות הבכורה יחשוף הפסטיבל שתי הפקות חדשות בתהליך עבודה. במסגרת הערב, "**הפקות בצו 8**" יוצגו קטעים מבוימים מתוך המחזות "**העלהו**" ו"**אוויר פסגות**", ויתקיים רב-שיח עם היוצרים על תהליכי העבודה בזמן מלחמה ועל האופן בו מחלחלת המציאות אל חדר החזרות. שני המחזות אמורים היו לעלות בפסטיבל בבכורה, אך בשל גיוס מילואים של חלק מהשחקנים בעיצומן של החזרות, הוחלט לדחות את אירועי הבכורה למועד מאוחר יותר כאות סולידריות עם השחקנים הלוחמים.

על פי מיטב המסורת יארח הפסטיבל גם השנה מרתון שירה חברתית. תחת הכותרת: "**שירה בחזית**", יוקדש הערב לשירי משוררים בנושא מלחמה. את האירוע ערכה המשוררת, ציפי שחרור. אירועי הפסטיבל ייפתחו בערב שירה בציבור בהובלת איריס לונדון-זולטי (גיטרה ושירה) ובלווי הנגנים: חזי חייט (סקסופונים) ונורית צרני (תופים).

אנסמבל תיאטרון ניקו ניתאי יציג בנוסף את **"המבול"**, עיבוד אקטואלי למחזה מאת מיכאל סבסטיאן הבוחן מחדש את מושג הסולידריות בזמן אסון המאיים להמיט חורבן. כשבעוד אל מול פני המוות נשכחים לכאורה יריבויות ומטעני עבר ונחשפים גילויי אנושיות וחמלה, בחלוף הסכנה צפים ועולים מחדש אמיתות לא מחמיאות על טבע האדם.

בתום ההצגה יוענק **פרס "האמן כאן"** לשחקן האנסמבל, **מרטין בלומנפלד**. מנימוקי הפרס: "מרטין הוא דוגמא לכשרון, צניעות ונדיבות לב יוצאי דופן. אדם ושחקן מחויב, שותף תומך ואדוק גם בכל העשייה החברתית והקהילתית של התיאטרון לאורך השנים. בתפקידיו הרבים הצליח לאחד ברגישות ובתבונה את הקצוות הקומיים והדרמטיים. מרטין שיחק בהפקות רבות בבימויו של ניקו ניתאי, עבד לצדו היה ועודנו שותף לדרכו היצירתית ושליח של מורשתו האמנותית".

**מופעי פסטיבל 'האזרח כאן' 2023 בניהולה האומנותי של דורית ניתאי נאמן :**

**אל תקרא לי פסטרמה** (דרמה קומית)

גלי מאיימת לפרק את הזוגיות עם שגיא, הלום קרב עם פוסט טראומה לא מטופלת שהשלכותיה ניכרות בתפקודו היומיומי. כדי להציל את הזוגיות, שגיא מסכים ללכת לטיפול שמאפשר לו לקחת את מושכות חייו בידיו ולמצוא בתוך עצמו מקום ל"פסטרמה", כינוי מקליל לפוסט טראומה בקהילת הלומי הקרב. מחזה מקורי המבוסס על חייהם של היוצרים

מחזה: איתי ורותם ולמן | בימוי: רותם ולמן | עיצוב במה ותלבושות: לירון לוי אביטל | מוזיקה מקורית: דן כהן | **ע.** בימוי: עידן ארגוב

שחקנים: איתי ולמן, יולי ליאני

יום א', 24.12, בשעה 19:00 בתיאטרון החנות

**שירה בחזית**

מרתון קריאה של שירים של כ-20 משוררים בנושא מלחמה בעריכתה של ציפי שחרור  
יום, א', 24.12, בשעה 20:30 בתיאטרון החנות

**חיבור ניתוק** (דרמה אנושית פיוטית)

טעות תמימה בתרגום מובילה פליטה מאוקראינה לעבודה באתר אינטרנט שמספק שירותי שיחות ארוטיות. בקשה לא שגרתית מלקוח קבוע, מטשטשת את הגבולות שבין מציאות לפנטזיה, בין בחירה לכפייה

מחזה ובימוי: בלה ליטבק | עיצוב במה: אוקסנה טבצ'בה | קול: גיא זיידמן | ע. בימוי: הדר פניני

שחקנים: מריה ברושניצקי, יורי מורביוב  
יום ב', 25.12 בשעה 19:00 בתיאטרון החנות

**בלי חלון** (קומדיה פרועה)

קריאה מבוימת

טקסים ומשחקי כוח אבסורדיים מתחזקים את הערצתן של שתי פקידות במשרד מדכא שהחלון היחיד בו מטונף, לבוס נעדר. כשארבע אורחות בלתי צפויות פולשות למשרד בו הטלפונים לא מפסיקים לצלצל, הן נאלצות לתמרן בניסיון לרצות את כולם. קומדיה פרועה עם סוף מפתיע

מחזה: אמיליה לוי-בוארון | בימוי: עירית גדרון

שחקניות: אלינור גל, עדי חורש, רונה טולדנו, בהט קלצ'י

יום ב', 25.12, בשעה 20:30 בתיאטרון החנות

**מה שהבנתי על החיים** (דרמה קומית)

קריאה מבוימת

אחרי תקופת ריחוק ארוכה, מפתיעה סילבנה, אלמנה מרירה, נוקשה וחרדתית, את חברתה, מירי, בביקור חולים לא צפוי. המפגש בבית החולים בו מאושפזת מירי, מציף תחושות של בדידות וחרדות שהודחקו וחושף מתחים ומאבקי כוח, אך גם רגשות חמלה והרבה רגעים קומיים. הדינאמיקה בין שתי הנשים, המטפלת ההודית שסועדת את מירי, אחות בית החולים ומאושפזת צעירה נוספת, יוצרים סדקים בדימוי המוקפד ובחייה המאורגנים של סילבנה. כשהיא עצמה מובהלת לבית החולים, היא מוצאת קרבה במקומות לא צפויים.

מחזה: מיכל פיק חמו | בימוי: שרה פון שוורצה

יום ג', 26:12, בשעה 19:00 בתיאטרון החנות

**הפקות בצו 8: שיח יוצרים של שתי עבודות בתהליך בזמן מלחמה**

**\*אוויר פסגות**

בהתנחלות שקמה על ראש גבעה מבודדת, מתכנסת בלילה משפחה מפורקת לקראת לוויית האב בבוקר המחרת. כשברקע נשמעות אזעקות וקולות המואזין מהכפר השכן, מתמודדים בני המשפחה עם קרעים, חשבונות פתוחים ושאלות לא פתורות. כולם מחכים לבן הבכור שיפרום את הפלונטר אם רק יצליח להשתחרר מעסקי הביטחון הסודיים שלו.

\* ההצגה תוכננה לעלות בבכורה בפסטיבל, אך בשל גיוס חלק מהשחקנים בצו 8, ייערך מפגש יוצרים בשילוב קטעים מבוימים מתוך המחזה

מחזה: בני כץ | עריכה: גורן אגמון | בימוי ודרמטורגיה: דניס שמע | עיצוב תפאורה ותלבושות: דלית ענבר | עיצוב תאורה: רונן בכר | מוזיקה מקורית: מעיין טל | הפקה וע. במאית: רז אופיר | ניהול אמנותי: דורית ניתאי נאמן

שחקנים: עמית רוטמן, לילך צור, שני דרורי, אור שעשוע

**\*העלהו - עפ"י הרומן "חיל ורעדה" מאת סרן קירקגור**

"ויהי אחר הדברים האלה והאלהים נסה את אברהם ויאמר אליו אברהם ויאמר הנני"

ושוב עינינו נשואת אל עבר אותו ההר. ושוב אותו הציווי שלפרקים נראה כתחילתו של מסע נדודי נצח אל עבר הגאולה, או שמא כחלום בלהות. שלוש נפשות. משפחה אחת. המחזה המקורי שכתב וביים, גיא ישראלי, בהשראת "חיל ורעדה", ספרו של אבי הפילוסופיה האקזיסטנציאליסטית, סרן קירקגור, מבקש לפרום את הקשר שקשר אברהם והתיר האלוהים או להיפך, במטרה להבין את מקומנו על חלקת האדמה הזו, את הקשר למשב הרוח הנשגבת מפסגות הרי ירושלים ואת הקשר בינינו לבין עצמנו ומי שהיינו רוצים להיות

\* ההצגה תוכננה לעלות בבכורה בפסטיבל, אך בשל גיוס חלק מהשחקנים בצו 8, ייערך מפגש יוצרים בשילוב קטעים מבוימים מתוך המחזה

מחזה ובימוי: גיא ישראלי | דרמטורגיה: טל שחר | עיצוב חלל: אריאלה (ללי) פלינט-גור | עיצוב תלבושות: סוניה גורקינה | עיצוב תאורה: נעמי מרמברג | מוזיקה: דוד פנחס | הדרכת טעמי מקרא ופיוט: אברום שרייבר

שחקנים: אלדד בן תורה, רע דשא, הדס מירון  
יום ג', 26.12, בשעה 20:30 בתיאטרון החנות

**מחזה: AI**

קריאה מבוימת ודיון על אמנות, יצירה וטכנולוגיה

קריאה מבוימת של מחזה על פי רעיון מאת דורית ניתאי נאמן שנכתב על ידי בינה מלאכותית בהנחיית יגאל ליבדינסקי, מפתח פלטפורמות ליצירה ספרותית דיגיטלית. מחזה המתרחש בבית תיאטרון שנלחם על חייו. כשמלחמה פורצת החזרות על ההצגה "המלך ליר" נפסקות ומנהלת התיאטרון מחפשת קומדיה קלילה ומנחמת שתאפשר לקהל להתבדר ולשכוח. מי שמציל את המצב הוא אחד מעובדי התיאטרון שמפתח בעזרת תוכנת AI מחזה מצחיק ומצליח

יום ד', 27.12, בשעה 18:30 באולם שידלובסקי, מוזיאון תל אביב

**המבול**

במהלך ערב שגרתי של שתייה והתקוטטויות בפאר השכונתי מתבשרים באי המקום על סופה משתוללת המאיימת להחריב את העיר. סכנת המוות מאחדת אותם ואל מול פני הסכנה, מטשטשים, לכאורה, ההבדלים המעמדיים, היריבויות ומטעני העבר ונחשפים גילויי אנושיות וחמלה. עם חלוף הסכנה, נחשף אופיים האמיתי של הדמויות על כל הרוע, הקטנוניות והצביעות שבהם. המחזאי מיכאל סבסטיאן חושף ביד אמן אמיתות לא מחמיאות על טבע האדם ומזכיר לנו שסולידריות היא צו השעה

מחזה: מיכאל סבסטיאן עפ"י הניג ברגר | תרגום: מרטין בלומנפלד | עיבוד ובימוי: דורית ניתאי נאמן | עיצוב במה: צבי פלדמן | עיצוב תלבושות: לירון ספיר | עיצוב תאורה: רונן בכר

שחקנים: דליה ריבר, אבנר מדואל בן יהודה, איריס הרפז, אופיר דואן, אסף מור, אלון לשם, יולי מובצ'ן, מרטין בלומנפלד, נעמי בן אסא

יום ד', 27.12, בשעה 20:00 באולם שידלובסקי מוזיאון תל אביב

**פרס "האמן כאן"** לשחקן אנסמבל תיאטרון ניקו ניתאי **מרטין בלומנפלד**

**מנימוקי הפרס:** "מרטין הוא דוגמא לכשרון, צניעות ונדיבות לב יוצאי דופן. אדם ושחקן מחויב, שותף תומך ואדוק גם בכל העשייה החברתית והקהילתית של התיאטרון לאורך השנים. בתפקידיו הרבים הצליח לאחד ברגישות ובתבונה את הקצוות הקומיים והדרמטיים. מרטין שיחק בהפקות רבות בבימויו של ניקו ניתאי, עבד לצדו היה ועודנו שותף לדרכו היצירתית ושליח של מורשתו האמנותית".

**ביוגרפיה - מרטין בלומנפלד,** זוכה פרס האמן כאן

יליד רומניה. החל את דרכו בתיאטרון בגיל 17 בעיר בוטושאני ברומניה. עם הקמת התיאטרון הממלכתי בעיר הופיע במחזה בבימויו של ואל מוגור, מגדולי במאי רומניה. בשנת 1958 הצטרף לתיאטרון היהודי הממלכתי ע"ש אברהם גולדפדן בעיר יאשי ובמסגרתו הופיע במחזות רבים (מולייר, גולדוני, שלום עליכם, דורל דוריאן ועוד). במקביל למד תיאטרון בסטודיו ע"ש סדיגורסקי כשבין מוריו גם השחקן, יעקב אלפרין. בשנת 1962 התקבל לתיאטרון הממלכתי של עיר הנמל קונסטנצה שם עבד בין היתר עם הקומיקאי, ז'אן קונסטנטין. בשנת 1963 עלה עם משפחתו לישראל והתקבל להפקה של "פראנק החמישי" מאת פרידריך דירנמט בבימויו של הבמאי הפולני, אלכסנדר ברדיני אך בסופו של דבר החליט להירשם ללימודי היסטוריה, מדעי המדינה וחינוך באוניברסיטה העברית בירושלים והתמחה בנושא השואה. בין השנים 1968-2007 עבד כמורה ומחנך בתיכון "בן צבי" בקרית אונו וכמרצה במכללת רעננה ובמכללת נתניה. היה חבר בצוות מיוחד של משרד החינוך הישראלי שסייע לממשלת רומניה לשלב את נושא השואה בתכנית הלימודים. אל במת התיאטרון חזר בשנים מאוחרות והפך להיות חלק מאנסמבל תיאטרון ניקו ניתאי (לשעבר תאטרון קרוב) בין ההצגות שהשתתף: **המבול (משתתפת בפסטיבל)**, שייקספיר מצונזר, חדשות אחרונות, מכתב אבוד, האגדה של סבא וכמו כן בהצגות האנסמבל בפסטיבל הבנילאומי על שם מיכאיל סבסטיאן בבריאלה. מרטין נשוי, אב לשלושה וסב לתשעה מתגורר בגני תקווה.

יום ד', 27.12, בשעה 21:30 באולם שידלובסקי מוזיאון תל אביב

**לוח מופעי הפסטיבל:**

|  |  |  |  |
| --- | --- | --- | --- |
| 24/12 תיאטרון החנות | 25/12 תיאטרון החנות | 26/12 תיאטרון החנות | 27/12 מוזיאון תל אביב |
| 19:00 **אל תקרא לי פסטרמה** – הצגה  50 ₪ | 19:00 **חיבור ניתוק** - הצגה 50 ₪ | 19:00 **מה שהבנתי על החיים** – מחזה קריאה 50 ₪ | 18:30 **מחזה AI** - קריאה ודיון  כניסה חופשית |
| 20:30 **ערב שירה – ציפי שחרור** 30 ₪ | 20:30 **בלי חלון** – מחזה קריאה  50 ₪ | 20:30 **יצירה בצו 8** – שיח יוצרים כניסה חופשית | 20:00 **המבול** – הצגה-  50 ₪ |

**פסטיבל האזרח כאן פסטיבל הדגל של תיאטרון ניקו ניתאי  
24-27 בדצמבר בתיאטרון החנות ובמוזיאון תל אביב  
  
כל הצגות הפסטיבל:**

**50 ש"ח רגיל**

**40 ש"ח הנחה**

**מרתון שירה 30 ש"ח**

**כניסה חופשית ל-**

**שיח הצגות צו 8**

**מחזה AI**

**פרטים נוספים ורכישה באתר התיאטרון :**

**https://nikonitai.smarticket.co.il/  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
איילת נאור, קרנית בסון יחסי ציבור 05242-99441**